Николас Гийен
Малката пловдивска балада

Превод от испански: Никола Инджов, 1998

chitanka.info

Веднъж в града старинен Пловдив,

далече там,

примря ми в полунощ сърцето.

Това бе всичко.

Трептя зелен и дълъг поглед

далече там,

и влажни устни се смълчаха.

Това бе всичко.

Небето българско искреше

далече там

с безброй съзвездия високи.

Това бе всичко.

По калдъръма тихи стъпки

далече там,

завинаги последни стъпки.

Това бе всичко.

И при таинствена вратичка

далече там

целунах аз ръката бяла…

Това бе всичко.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.